Далей на маршруце дэпутатаў чакаў касцёл Святых апосталаў Пятра і Паўла ў Старых Васілішках. Пабудаваны ў пачатку XX стагоддзя храм размешчаны на ўзвышшы на ўскраіне вёскі і бачны за шмат кіламетраў. Гэты помнік архітэктуры мае вышыню 54 метры і займае плошчу 1400 кв. метраў. Падмурак касцёла абкладзены некалькімі дзясяткамі пліт з імёнамі мясцовых жыхароў, якія былі фундатарамі яго будаўніцтва. Удзельнікаў сесіі ўразіла ўнутранае ўбранне храма, гучанне адрэстаўраванага ў мінулым годзе аргана. Унутры храма, злева ад алтара, створаны штучныя пячоры, у якіх паказана экспазіцыя: прывітанне вешчуноў нараджэння Хрыста. Такой пячоры няма больш нідзе ў Беларусі.